ડોમિસાઇલ સર્ટિફિકેટ્સની ચકાસણી માટે 4 સભ્યની કમિટીનું ગઠન કરાયું
સોમવાર, નવેમ્બર 19 2018, 14:47 Hrs(IST)
નવગુજરાત સમય | Publish Date: Jul 9 2018 11:04PM
મેડિકલમાં પ્રવેશ મેળવવા માટે ડોમિસાઇલ સર્ટિફિકેટની ચકાસણી માટે રાજ્ય સરકારના ગૃહ વિભાગ દ્વારા એક ઠરાવ કરવામાં આવ્યો છે અને તે મુજબ જિલ્લા અને શહેરના સ્તરે ચાર સભ્યોની કમિટીનું ગઠન કરાયું હોવાનું જણાવવામાં આવ્યું છે. આ સમગ્ર મામલે હાઇકોર્ટ સમક્ષ થયેલી અરજીના અનુસંધાને સરકારે ઠરાવ રજૂ કર્યો હતો.
આ ઠરાવ મુજબ જિલ્લા કક્ષાએ પ્રાંત અધિકારીની અધ્યક્ષતામાં અને અમદાવાદ શહેરમાં પોલીસ મહાનિરીક્ષક(આઇબી) ની અધ્યક્ષતા વાળી સમિતિઓ ડોમિસાઈલ સર્ટિફિકેટની ચકાસણી કરીને એની ખરાઇ કરશે. જિલ્લાઓમાં ચાર સભ્યોની સમિતિમાં પ્રાંત અધિકારી, એડમિશન કમિટીના અધિકારી જિલ્લા પ્રાથમિક શિક્ષણાધિકારી અને મહેસૂલ વિભાગના અધિકારી રહેશે. શહેરમાં પોલીસ મહાનિરીક્ષક શહેરના પોલીસ કમિશનર અથવા તેમના દ્વારા નિયુક્ત કરાયેલા ડીસીપી એડમિશન કમિટીના અધિકારી અને શિક્ષણાધિકારી હશે. જિલ્લાના સંબંધિત ઉમેદવારોએ તેમના વિસ્તારના સંબંધિત પ્રાંત અધિકારી સમક્ષ અને પોલીસ કમિશનર અમદાવાદ શહેર વિસ્તારના ઉમેદવારોએ પોલીસ કમિશનર, અમદાવાદ ખાતે આનુષાંગિક જરૂરી દસ્તાવેજો પ્રમાણપત્રો, સ્કૂલ લિવિંગ સર્ટિફિકેટ, જાતિ પ્રમાણપત્ર, ક્રિમિલેયર પ્રમાણપત્ર, ડોમિસાઈલ સર્ટિફિકટ વેરિફિકેશન માટે રજૂ કરવાના રહેશે. ડોમિસાઈલ સર્ટિફિકેટ વેરિફિકેશનની કામગીરી ૨૦મી જુલાઇ સુધીમાં પૂર્ણ કરવામાં આવશે.'
મેડિકલ કોર્સિસમાં પ્રવેશ માટે ડોમિસાઇલના નિયમના મુદ્દે વધુ એક પિટિશન હાઇકોર્ટ સમક્ષ થયેલી રિટ સંદર્ભે કોર્ટને આ સંદર્ભે જાણ કરવામાં આવી હતી. ગુજરાત ડોમિસાઇલ પેરેન્ટ્સ એસોસિયેશન દ્વારા થયેલી રિટ સંદર્ભે તેના પ્રેસિડેન્ટે જણાવ્યું હતું કે,'રાજ્ય સરકાર તરફથી આ ઠરાવની જાણકારી કોર્ટને અપાઇ હતી અને હવે આ કેસની સુનાવણી ૧૧મી જુલાઇના રોજ હાથ ધરાશે.' ઉલ્લેખનીય છે કે બોગસ ડોમિસાઇલના પ્રમાણપત્રોના આધારે મેડિકલ અને ડેન્ટલમાં પ્રવેશ મેળવવાના કૌભાંડને લઇને હાઇકોર્ટમાં રિટ કરવામાં આવી છે. બોગસ ડોમિસાઇલ મેળવીને ગુજરાત અને રાજસ્થાન બંને રાજ્યોની મેડિકલ કોલેજોની મેરિટ લિસ્ટમાં કેટલાક વિદ્યાર્થીઓના નામ હોવાના આક્ષેપ આ અરજીમાં કરવામાં આવ્યા છે. જેમાં એવી દાદ માંગવામાં આવી છે કે ડોમિસાઇલ સર્ટિફિકેટને વેરિફાઇ કર્યા વિના પ્રવેશની પ્રક્રિયા હાથ ન ધરવામાં આવે.